7. ΦΟΡΟΛΟΓΙΑ

1. 31977 L 0388: Έκτη οδηγία 77/388/ΕΟΚ του Συμβουλίου, της 17ης Μαΐου 1977, περί εναρμονίσεως των νομοθεσιών των κρατών μελών, των σχετικών με τους φόρους του κύκλου εργασιών — Κοινό σύστημα φόρου προστιθέμενης αξίας: ομοιόμορφη φορολογική βάση (ΕΕ L 145, 13.6.1977, σ. 1), όπως τροποποιήθηκε τελευταία από:

- 32002 L 0038: Οδηγία 2002/38/ΕΚ του Συμβουλίου της 7.5.2002 (EE L 128, 15.5.2002, σ. 41).

(α) Κατά παρέκκλιση από το άρθρο 12 παράγραφος 3 της οδηγίας 77/388/ΕΟΚ, η Λετονία μπορεί να διατηρήσει απαλλαγή από το φόρο προστιθέμενης αξίας όσον αφορά την παροχή θέρμανσης σε κατοικίες μέχρι τις 31 Δεκεμβρίου 2004.

(β) Υπό την επιφύλαξη της διαδικασίας που καθορίζεται στο άρθρο 27 της οδηγίας 77/388/EOK, η Λετονία μπορεί να συνεχίσει να εφαρμόζει απλουστευμένη διαδικασία φόρου προστιθέμενης αξίας για τις συναλλαγές ξυλείας, μέχρι ένα έτος από την ημερομηνία προσχώρησης.

Για τους σκοπούς της εφαρμογής του άρθρου 28, παράγραφος 3, στοιχείο β) της οδηγίας 77/388/EOK, η Λετονία μπορεί να διατηρήσει απαλλαγή από τον φόρο προστιθέμενης αξίας για τις υπηρεσίες που παρέχουν συγγραφείς, καλλιτέχνες και ερμηνευτές, οι οποίες αναφέρονται στο σημείο 2 του Παραρτήματος ΣΤ της οδηγίας, μέχρι να πληρωθεί η προϋπόθεση του άρθρου 28, παράγραφος 4 της οδηγίας ή εφ' όσον διάστημα ισχύουν οι ίδιες απαλλαγές για οιοδήποτε από τα σημερινά κράτη μέλη, εάν η ημερομηνία αυτή είναι προγενέστερη.

Για τους σκοπούς της εφαρμογής του άρθρου 28, παράγραφος 3, στοιχείο β) της οδηγίας 77/388/EOK, η Λετονία μπορεί επίσης να διατηρήσει απαλλαγή από τον φόρο προστιθέμενης αξίας για τις διεθνείς μεταφορές επιβατών, οι οποίες αναφέρονται στο σημείο 17 του Παραρτήματος ΣΤ της οδηγίας, μέχρι να πληρωθεί η προϋπόθεση του άρθρου 28, παράγραφος 4 της οδηγίας ή εφ' όσον διάστημα ισχύουν οι ίδιες απαλλαγές για οιοδήποτε από τα σημερινά κράτη μέλη, εάν η ημερομηνία αυτή είναι προγενέστερη.

2. 31992 L 0079: Οδηγία 92/79/ΕΟΚ του Συμβουλίου, της 19ης Οκτωβρίου 1992, για την προσέγγιση των φόρων στα τσιγάρα (ΕΕ L 316 της 31.10.1992, σ. 8), όπως τροποποιήθηκε τελευταία από:

- 32002 L 0010: Οδηγία 2002/10/ΕΚ του Συμβουλίου της 12.2.2002 (ΕΕ L 46 16.2.2002, σ. 26).

Κατά παρέκκλιση από το άρθρο 2, παράγραφος 1 της οδηγίας 92/79/EOK, η Λετονία μπορεί να αναβάλει την εφαρμογή του συνολικού ελάχιστου φόρου κατανάλωσης στη λιανική τιμή πώλησης (στην οποία περιλαμβάνονται όλοι οι φόροι) για τα τσιγάρα της κατηγορίας τιμών που έχει τη μεγαλύτερη ζήτηση μέχρι τις 31 Δεκεμβρίου 2009, υπό τον όρο ότι κατά την περίοδο αυτή η Λετονία προσαρμόζει βαθμιαία τα ποσοστά φόρου κατανάλωσης προς το συνολικό ελάχιστο φόρο κατανάλωσης που προβλέπεται στην οδηγία.

Υπό την επιφύλαξη του άρθρου 8 της οδηγίας 92/12/EOK του Συμβουλίου, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους κατανάλωσης [4] και αφού ενημερώσουν την Επιτροπή, τα κράτη μέλη μπορούν, εφ' όσον ισχύει η ανωτέρω παρέκκλιση, να διατηρήσουν τα ίδια ποσοτικά όρια για τα τσιγάρα που μπορούν να εισαχθούν στο έδαφός τους από τη Λετονία, χωρίς καταβολή επιπλέον φόρου κατανάλωσης όπως αυτοί που εφαρμόζονται στις εισαγωγές από τρίτες χώρες. Τα κράτη μέλη που κάνουν χρήση αυτής της δυνατότητας μπορούν να πραγματοποιούν τους απαραίτητους ελέγχους, υπό τον όρο ότι αυτοί οι έλεγχοι δεν επηρεάζουν την εύρυθμη λειτουργία της εσωτερικής αγοράς.

[4] ΕΕ L 76, 23.3.1992, σ. 1. Οδηγία η οποία τροποποιήθηκε τελευταία με την οδηγία 2000/47/EK του Συμβουλίου (ΕΕ L 193, 29.7.2000, σ. 73).

--------------------------------------------------